CELEX: 32017H0706(01)
Language: mt
Date: 2017-06-16 00:00:00
Title: Rakkomandazzjoni tal-Kunsill tas-16 ta’ Ġunju 2017 bil-ħsieb li tiġi korretta d-devjazzjoni osservata sinifikanti mill-pjan ta’ aġġustament lejn l-objettiv baġitarju fuq terminu medju fir-Rumanija

6.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 216/1
            
         RAKKOMANDAZZJONI TAL-KUNSILL
   tas-16 ta’ Ġunju 2017
   bil-ħsieb li tiġi korretta d-devjazzjoni osservata sinifikanti mill-pjan ta’ aġġustament lejn l-objettiv baġitarju fuq terminu medju fir-Rumanija
   (2017/C 216/01)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 121(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika (1), u b’mod partikolari t-tieni subparagrafu tal-Artikolu 10(2) tiegħu,
   Wara li kkunsidra l-opinjoni tal-Kummissjoni Ewropea,
   Billi:
   
               (1)
            
            
               Taħt l-Artikolu 121 tat-Trattat dwar il-Funzjonament tal-Unjoni Ewropea, l-Istati Membri għandhom jippromwovu finanzi pubbliċi fis-sod fuq terminu medju permezz tal-koordinazzjoni tal-politika ekonomika u s-sorveljanza multilaterali sabiex tiġi evitata l-okkorrenza ta’ defiċit eċċessiv tal-gvern.
            
         
               (2)
            
            
               Il-Patt ta’ Stabbiltà u Tkabbir (PST) huwa msejjes fuq l-objettiv ta’ finanzi pubbliċi sodi bħala mezz ta’ tisħiħ tal-kundizzjonijiet għall-istabbiltà tal-prezzijiet u għal tkabbir sostenibbli qawwi li jwassal għall-ħolqien tal-impjiegi.
            
         
               (3)
            
            
               Fit-12 ta’ Lulju 2016, il-Kunsill irrakkomanda li r-Rumanija tillimita d-devjazzjoni mill-objettiv baġitarju fuq terminu medju fl-2016 u tikseb aġġustament fiskali annwali ta’ 0,5 % fil-PDG fl-2017 sakemm ma jiġix rispettat l-objettiv baġitarju fuq terminu medju b’inqas sforz fiskali (2).
            
         
               (4)
            
            
               Fl-2016, abbażi tat-tbassir tal-Kummissjoni għar-rebbiegħa tal-2017 u d-dejta dwar l-eżitu tal-baġit tal-2016 ivvalidata mill-Eurostat, il-bilanċ strutturali ddeterjora minn pożizzjoni ta’ -0,6 % tal-PDG, jiġifieri ‚l fuq mill-objettiv baġitarju fuq terminu medju ta’ -1 % tal-PDG, għal -2,6 % tal-PDG, li jindika devjazzjoni sinifikanti mill-objettiv baġitarju fuq terminu medju (jiġifieri, devjazzjoni ta’ 1,6 % tal-PDG). It-tkabbir tan-nefqa tal-gvern, nett minn miżuri diskrezzjonarji dwar l-introjtu u miżuri ta’ darba, kien ferm ogħla mill-parametru referenzjarju tan-nefqa, li wkoll jindika devjazzjoni sinifikanti (jiġifieri, devjazzjoni ta’ -2,0 % tal-PDG). Id-differenza fl-indikaturi hija primarjament dovuta għal rati ta’ tkabbir tal-PDG potenzjali nominali annwali differenti użati fil-komputazzjoni tagħhom. Irrispettivament minn dik id-differenza, iż-żewġ indikaturi jikkonfermaw devjazzjoni sinifikanti mir-rekwiżiti tal-parti preventiva tal-PST fl-2016.
            
         
               (5)
            
            
               Fit-22 ta’ Mejju 2017, wara evalwazzjoni globali, il-Kummissjoni kkunsidrat li teżisti fir-Rumanija devjazzjoni osservata sinifikanti mill-objettiv baġitarju fuq terminu medju, u ħarġet twissija lir-Rumanija taħt l-Artikolu 121(4) tat-Trattat u l-ewwel subparagrafu tal-Artikolu 10(2) tar-Regolament (KE) Nru 1466/97.
            
         
               (6)
            
            
               Taħt it-tieni subparagrafu tal-Artikolu 10(2) tar-Regolament (KE) Nru 1466/97, fi żmien xahar mid-data tal-adozzjoni tat-twissija, jinħtieġ li l-Kunsill jipprovdi lill-Istat Membru kkonċernat rakkomandazzjoni biex jieħu l-miżuri ta’ politika neċessarji. Ir-Regolament (KE) Nru 1466/97 jipprevedi li r-regolament jistipula skadenza ta’ mhux iktar minn ħames xhur biex l-Istat Membru jindirizza d-devjazzjoni. Fuq dik il-bażi, jidher li l-iskadenza tal-15 ta’ Ottubru 2017 hija xierqa biex ir-Rumanija tindirizza d-devjazzjoni. Sa dik id-data, jinħtieġ li r-Rumanija tirrapporta x’azzjoni tkun ħadet bħala reazzjoni għal din ir-Rakkomandazzjoni.
            
         
               (7)
            
            
               Il-bilanċ strutturali tar-Rumanija fl-2016 huwa stmat li kien nieqes b’1,6 % tal-PDG mill-objettiv baġitarju tagħha fuq terminu medju. Abbażi tal-projezzjonijiet dwar id-defiċjenza fil-produzzjoni tat-tbassir tal-Kummissjoni għar-rebbiegħa 2017, ir-Rumanija tinsab għaddejja minn żminijiet ekonomiċi normali fl-2017. Il-proporzon tad-dejn tal-gvern tar-Rumanija huwa anqas mil-livell limitu ta’ 60 % tal-PDG. L-isforz strutturali minimu meħtieġ preskritt mir-Regolament (KE) Nru 1466/97 u l-matriċi ta’ aġġustament, li tqis iċ-ċirkostanzi ekonomiċi prevalenti u tħassib possibbli dwar is-sostenibbiltà, jammonta għal 0,5 % tal-PDG. It-tbassir tal-Kummissjoni għar-rebbiegħa 2017 jipprevedi deterjorament ulterjuri tal-bilanċ strutturali b’1,3 % tal-PDG fl-2017. Għaldaqstant, titjib strutturali minimu ta’ 0,5 % tal-PDG fl-2017 jissarraf fi ħtieġa li jiġu adottati miżuri ta’ rendiment totali ta’ 1,8 % tal-PDG meta mqabbel mal-linja bażi attwali mit-tbassir tal-Kummissjoni għar-rebbiegħa 2017. Minħabba d-daqs sinifikanti tal-isforz ta’ konsolidazzjoni strutturali rekwiżit li jirriżulta mill-aġġustament minimu rekwiżit mill-PST, huwa xieraq li ma jkun rekwiżit ebda aġġustament addizzjonalment għar-rekwiżiti minimi ta’ 0,5 % tal-PDG.
            
         
               (8)
            
            
               It-titjib rekwiżit tal-bilanċ strutturali b’0,5 % tal-PDG fl-2017 huwa konsistenti mar-rata ta’ tkabbir nominali tal-infiq pubbliku primarju nett li ma teċċedix 3,3 % fl-2017 (3).
            
         
               (9)
            
            
               It-tbassir tal-Kummissjoni għar-rebbiegħa 2017 jipprevedi defiċit tal-amministrazzjoni pubblika ta’ 3,5 % tal-PDG fl-2017, li huwa ogħla mill-valur referenzjarju tat-Trattat ta’ 3 % tal-PDG. L-aġġustament strutturali rekwiżit ukoll jidher xieraq biex jiżgura li r-Rumanija tirrispetta l-livell limitu tad-defiċit tal-amministrazzjoni pubblika ta’ 3 % tal-PDG fl-2017.
            
         
               (10)
            
            
               Huwa xieraq li din ir-Rakkomandazzjoni tkun pubblika.
            
         
               (11)
            
            
               Sabiex jinkisbu l-miri baġitarji rakkomandati, huwa kruċjali li r-Rumanija tadotta u timplimenta b’mod strett il-miżuri neċessarji u tissorvelja mill-qrib l-iżviluppi fejn tidħol in-nefqa kurrenti,
            
         B’DAN JIRRAKKOMANDA:
   LI R-RUMANIJA
   
            
               (1)
            
            
               Tieħu l-miżuri neċessarji biex tiżgura li r-rata ta’ tkabbir nominali tal-infiq pubbliku primarju nett ma teċċedix 3,3 % fl-2017, li tikkorrispondi għal aġġustament strutturali annwali ta’ 0,5 % tal-PDG, li b’dan tqiegħed lill-pajjiż fuq perkors ta’ aġġustament xieraq lejn l-objettiv baġitarju fuq terminu medju;
            
         
            
               (2)
            
            
               Tuża kull qligħ mhux mistenni għat-tnaqqis tad-defiċit; il-miżuri ta’ konsolidament baġitarju għandhom jiżguraw titjib dejjiemi fil-bilanċ strutturali tal-amministrazzjoni pubblika b’mod li jiffavorixxi t-tkabbir;
            
         
            
               (3)
            
            
               Tirrapporta lill-Kunsill sal-15 ta’ Ottubru 2017 dwar azzjoni meħuda b’risposta għal din ir-Rakkomandazzjoni.
            
         
      Din ir-Rakkomandazzjoni hija indirizzata lir-Rumanija.
      Magħmul fil-Lussemburgu, is-16 ta’ Ġunju 2017.
      
         
            Għall-Kunsill
         
         
            Il-President
         
         E. SCICLUNA
      
   
   
      (1)  ĠU L 209, 2.8.1997, p. 1.
   
      (2)  Rakkomandazzjoni tal-Kunsill tat-12 ta’ Lulju 2016 dwar il-Programm Nazzjonali ta’ Riforma tal-2016 tar-Rumanija u li tagħti opinjoni tal-Kunsill dwar il-Programm ta’ Stabbiltà tal-2016 tar-Rumanija (ĠU C 299, 18.8.2016, p. 73).
   
      (3)  L-infiq pubbliku nett jikkonsisti mill-infiq pubbliku totali ħlief l-interessi, l-infiq fuq il-programmi tal-Unjoni bbilanċjat totalment mill-introjtu mill-fondi tal-Unjoni u bidliet mhux diskrezzjonarji fl-infiq fuq benefiċċji tal-qgħad. Il-formazzjoni ta’ kapital fiss gross, iffinanzjata nazzjonalment, hija mifruxa fuq perjodu ta’ erba’ snin. Jittieħed kont tal-miżuri diskrezzjonarji dwar l-introjtu jew iż-żidiet fl-introjtu awtorizzati mil-liġi. Jitnaqqsu l-miżuri ta’ darba kemm fuq in-naħa tal-introjtu kif ukoll fuq in-naħa tal-infiq.